John Bower

John Ford Bower (født 8. november 1940 i Lewiston, Maine, død 6. juni 2017 i Park City, Utah) var en amerikansk kombinertløper og trener.

Bower vokste opp i Auburn, Maine. Han studerte ved Middlebury College i Vermont og vant i 1961 det nasjonale studentmesterskapet (NCAA-mesterskapet) i kombinert. Bower vant USAs nasjonale seniormesterskap fire ganger - i 1963, 1966, 1967 og 1968. Han deltok i OL i 1964 og 1968. I Innsbruck i 1964 fikk han 15. plass i kombinert, og han var på USAs lag på 4 x 10 km langrennsstafett som kom på 13. plass av 15 lag. I Grenoble i 1968 ble det 13. plass i kombinert og 12. plass av 15 lag i langrennsstafett. Bower deltok også i VM i Zakopane i 1962.

Han vant kombinertrennet i Holmenkollen i 1968 og fikk dermed tildelt kongepokalen som første amerikaner. Samme år ble han nummer 2 i kombinert under Svenska Skidspelen. Han deltok i den tysk-østerrikske hoppuka i 1962/63, 1963/64 og 1967/68, og ble sammenlagt nummer 45 i 1963/64.

Bower la opp etter sesongen 1967/68 og var deretter trener ved Middlebury College til 1975. Han var så direktør og trener for USAs kombinertlandslag til 1980. Fra 1988 til 1990 var han programdirektør for kombinert i USAs skiforbund. Etter at han flyttet til Park City, var han blant annet den første direktøren ved Utah Olympic Park, fra 1990 til 1999.

John Bower ble valgt inn i U.S. Ski Hall of Fame i 1969 og The American Ski Jumping Hall of Fame i 2008. Hans sønn Ricky Bower ble verdensmester i snøbrett halfpipe i 1999.

Referanser

Eksterne lenker 
 

Kombinertløpere fra USA
Trenere fra USA
Kongepokalvinnere i skiidrett
Kombinertløpere under Vinter-OL 1964
Deltakere for USA under Vinter-OL 1964
Kombinertløpere under Vinter-OL 1968
Deltakere for USA under Vinter-OL 1968
Personer fra Androscoggin County i Maine